Bordel v sáčku

Autor

Vydavateľ

Licencia

Vydanie

Autor obálky

Stanislav Hoferek

Greenie knižnica

CC-BY-NC-ND

Prvé (2023)

Simona Vojtečková

O knihe

Všetky diktatúry a najrôznejšie kultúry, ktoré požadujú a vyžarujú strach, potrebujú pár ingrediencií: Propagandu, cenzúru, prispôsobené školstvo a hlavne veľa ľudí, ktorí nevedia, že idú na istú smrť a poslednýkrát videli svojich najbližších. Niektoré veci nepatria do 21. storočia, ale práve v novom storočí a zároveň tisícročí sa dajú výborne kombinovať klamstvá, nenávisť a moderné, alebo pseudomoderné technológie. Devätnáste storočie bolo storočím pary, dvadsiate storočím diktatúr. A v tom súčasnom ide propaganda plnou parou vpred k horším zajtrajškom. Táto krátka knižka to nezmení, ale otvorene poukazuje na skazenosť, zúfalstvo a neľudské činy, ktorým musí čeliť nielen demokratický svet. Svet sa mení na bordel v sáčku a nezriedka sa v ňom objavuje rozklad a hniloba.

Veľké poďakovanie za inšpiráciu a opravy venujem Ivanovi Nosálovi a Simone Vojtečkovej.

Obsah

Bordel v sáčku 1

O knihe 2

Bordel v sáčku 4

Blízko od ďalekých 6

Hranica 7

Svastikový jednorožec 9

Aladin na T-72 10

Kto do teba kameňom, tomu došla iná munícia 11

Ideál krásy 12

Hoax o mieri 14

Továreň na siroty 17

Biely fosfor 18

Bezcitnosť 19

Pravda skoro pravdivá 20

Jediný tank na prehliadke 21

Model 22

Paganda PRO 24

Skutočne skutočný mier 25

Dno 26

Šrapnely pre celú rodinu 27

Bordel v sáčku

Bordel v sáčku,

zelené zlo,

ktoré vie byť iba zlom

a srdiečka od tetušiek,

ktoré naučili nenávidieť

už aj svoje vnúčatá.

Igelit okolo ľudskosti

biele a sivé bunky nechápu.

Veľkí vodcovia

z veľkých portrétov,

nadľudia,

sa zatiaľ vzďaľujú od ľudskosti

o palce či centimetre,

a pritom si spievajú

o demokracii

a iných históriách.

Striedajú sa samohlásky

u samovládcov

malých vesmírov

a ešte väčších problémov,

ktoré majú zázračne zmiznúť

ako čierna pleseň

sekundu

po voľbách.

Hľadáme veľké všetko,

nachádzame malé nič

a nadávame,

že ani toho malého nič

nemáme viac

už od čias pästných klinov,

a hlasov,

podobných tým,

ktorých netreba menovať.

Blízko od ďalekých

Ďaleko od blízkych,

blízko od ďalekých,

hľadáme najväčšiu tmu,

ale na to máme

až príliš málo lámp.

Vzďaľujeme sa,

aby sme boli bližšie

a približujeme sa k tomu,

čo nám ešte doteraz bolo,

našťastie, a vďaka Bohu,

cudzie.

Hranica

Hranica ľudskosti

sa pravidelne posúva

o deväť milimetrov.

Všetci sme na hrane,

tej alebo tej,

na rôznych ostriach,

bodcoch

a zlých snoch

o ešte horších ľuďoch,

ktorí sa hrajú… na kohokoľvek.

Je ťažké prekročiť hranicu

všetkých svojich strachov

a tieňov

v žiari reflektorov,

a v temnote vlastnej mysle,

ktorá nám diktuje ostať stáť,

ničomu neveriť,

a len slepo kráčať

po bodcoch na hranici

hlasného mlčania.

Svet veľkých hrdinov

potrebuje posily,

aj keď sa vždy

snaží byť nepriestreľný.

Po najhorších snoch

prichádza ráno

a možnosť vykročiť inou nohou

do známeho sveta,

ktorý môže spoznať

nového hrdinu.

Na hranici to ľuďom páli,

no nie tým,

ktorí na hranici pália ľudí.

Svastikový jednorožec

Ukradnuté detstvo,

pastelky polámané o súčasnosť

na kúsky malej tvorivej

nenávisti.

Vzor pre mnohých,

ktorý by nemal byť vzorom pre nikoho,

sa teší svojej propagande.

Tej verí viac,

ako všetkým,

čo mu nevedia

neklamať.

Ostáva len nasadnúť

na ďalšieho zotročeného jednorožca,

lebo pod toľkou ťarchou

niečo tak čisté a pekné

zomiera s pravidelnosťou

atómových hodín,

na atómové hríby

Aladin na T-72

Štyridsať zbojníkov

si pokradlo staré T-55-ky,

zatiaľ čo T-72

a čiernobiele fotky

sú pokladané za vrchol techniky.

Staršia doba kamenná

v 21. storočí

je občas propagovaná

ako jediné správne dobro

na ničenie dobra

v mene absolútneho zla.

Aladin nechápe,

ale odísť nemôže

pre okovy dezinformácií

zosilnené o pár voltov, ohmov a harabinov.

Kto do teba kameňom, tomu došla iná munícia

Verše sú zbytočné,

ale kamene 120 či 125 mm

potrebuje každá strana

v šarvátke,

ktorý mení bytovky a divadlá

na úplne obyčajné

kamene.

Ideál krásy

Pery ako roxorové tyče,

laminátová osobnosť,

150 kilo heavy metalu v každom uchu,

filter na filter na filter,

duckface ako bernardín

po tretej porážke.

Krása. No nie?

Tristo tisíc followerov

za plné tatrovky fotiek

kebabu spod stanice

nekonečného čakania.

Nepozerám. Nechápem.

A niekedy ani neviem, či vlastne viem,

alebo mám

čo pochopiť.

V srdci prázdno,

v mozgu kolagén s CBD,

ktorý bojuje o viac pozrení

s mladšími i staršími

kópiami rovnakých ľudí,

ktorí ešte nikdy nehľadali originalitu

na Instagrame.

Už ostávajú len tri hodiny

na perfektný mejkap

osobnosti

Hoax o mieri

Milý ujo Putin,

ďakujem za mier

ktorý zabíja desaťtisíce,

ďakujem za pokoj

ľudí ktorí umierajú,

za mierovú armádu

ktorá síce nevie ani vyhrať,

ani prehrať,

ani bojovať,

a ani nevie,

za koho sa úplne zbytočne

umiera.

Zlodej kričí: chyťte zlodeja!

Nácek kričí: preč s náckami!

A čoraz viac rozumných Rusov

nemá s Tebou nič spoločné,

ani len ruštinu.

V obciach bez tepla vtipkujú,

že v Európe nebude plyn,

aj keď ten nechýba,

a nikto, mimo Ruska,

nemrzne.

Šťastní ľudia žijú v Mordore v nevedomosti

a z peňazí za smrť svojich blízkych

si kupujú autá,

ktoré sa nedajú opraviť,

ani komu predať.

Peter Veľký

by Ti v snahe zlepšiť situáciu

zatrhol lieky proti demencii

a namiesto modernej superbundy

by Ti dal kus kartónu a nitiek

– tie dostávajú ruskí vojaci.

Všade sú prosby na Ukrajinu,

nech chce mier,

však kto by už chcel mier od teba,

od tyrana, klamára, dementného starca a veliteľa

asi tak tridsiatej šiestej najsilnejšej armády sveta?

Putin, chcem mier,

je to isté ako Putin,

daj mňa a celú moju rodinu

do gulagu,

na doživotie.

Továreň na siroty

Na plný výkon,

na plný plyn,

na plné gule.

Kontrolka ukazuje červenú

namiesto hviezd,

ktoré znamenajú rešpekt,

sú hviezdičky,

ktoré znamenajú bezvedomie.

Továreň na siroty

má veľkú účinnosť

a jeden večný problém

so skladovými zásobami.

Kam s tými,

ktorí mohli byť

slobodní ľudia?

Biely fosfor

Daj ruku do ohňa

len daj, len daj

a oheň nekončí

a ide cez celú osobnosť.

Z ľudí sú kaše

kvíliace utrpením

pre bielu smrť

spôsobenú trochou fosforu

a veľkou dávkou

nevraživosti.

Biely fosfor

a čierne myšlienky

nie je čiernobiele videnie sveta

ani šachová partia.

Len obyčajná

farebná či čiernobiela

pani s názvom EXITUS

v azbuke.

Bezcitnosť

Zlomím ti nádeje,

napijem sa z tvojho neúspechu,

donútim ťa veriť klamstvu,

ktoré došliape toľko právd,

až sa samo stane pravdou.

A ty, človek,

budeš dosť rozumný na poslúchanie,

a dosť hlúpy na to,

aby si vedel,

čo je to

neposlušnosť.

Dám ti odznak za zbieranie odznakov,

pás za nosenie pásov

a tiež pochvalu

za chválenie

bezcitnosti.

Pravda skoro pravdivá

Pravda nebude,

nebola,

nemá povolenie,

ani špeciálne paragrafy,

tak načo ju tvoriť,

keď lož je na menej písmen?

Lož, lež, lie, eine Lüge, un mesonge, Blaha

alebo čokoľvek od Hranola,

skopírovaná na milovníka výložiek,

pre nechtárku,

ktorá je odrazu expertkou na Migy a Boženy.

Jediný tank na prehliadke

Jediný tank na prehliadke

sa cíti osamelo,

ale za to bezpečne.

Rachotí si na petrolej,

brzdy idú z posledného

už sedemdesiat rokov.

Ale, má pocit bezpečia,

však sú okolo neho zbrane,

šable, muškety a kuše,

a občas aj žehlička na uhlie,

čiernobiely televízor

a veľa ruského humoru.

Rota gerojov

s chrómovanými hrabľami

postráži tank

pred traktorom

a iným nedostatkovým tovarom.

Model

Toľko modelov a žiadne modelovanie

lepších zajtrajškov.

Dnes z hliny a dažďovej vody

urobíme nechutnú kašu,

ktorá bude zbierať urán

čínskymi paličkami.

Sme modely? Nie sme modely?

Shakespeare je na práškoch,

byť či nebyť, jedna banda,

na ktorú je propaganda

akosi „ako“ stvorená?

Za účelom propagandy

sme banda čo nemá hanby,

ani rozum, ani city,

ani vieru, ani ducha,

masa, čo má byť bezduchá,

vykŕmená do prasknutia

klamstvami, čo rady chodia

po Telegramoch a Hlavných správach,

až je toho veľká záplava.

Tí čo sa lží neboja,

sa do nich ani nezapoja,

budú hlučne, ticho mlčať,

alebo plakať do vankúša,

do mäkkej časti

tých najtvrdších dní

a lží,

a pretvárok

tých, čo stoja za klamstvami,

za ktoré by mali minimálne sedieť.

Toľko modelov ľudí,

a stačí modelový príklad absolútneho zla,

a ľudia sa menia na masu,

masa na blato,

a blato na úrodnú pôdu

ďalších lží…

Paganda PRO

Šéf prokremeľskej propagandy

tvári sa jak starý Gándhí

keď pre bug či divný dizajn

máva atómovkami

ako v hre na mačku a myš

či v hre na civilizáciu

a veľký hríb

nad nami.

Skutočne skutočný mier

Až Voloďa vyhlási mier

len tak, mimo kamier

ospravedlní sa

a donesie kvety

ukrajinským sirotám...

Tak vypneš Playstation

s hacknutou verziou

Putin Simulator

a už budú len dve úlohy:

vycikať a spať.

Dno

Moskva ide ku dnu

rubeľ ide ku dnu

stav zbraní ide ku dnu

stav liekov ide ku dnu

a v stave

kde sa všetko potápa

a Titanic má nového suseda

je sľúbená cesta do neba.

Stačí splniť pár prianí

a Lucifer ťa údajne

dostane do nebíčka.

Zvlášť pre tých,

ktorí si myslia

že nebo sa v azbuke

píše ад alebo преисподняя.

Vojna ide od dňa ku dňu

Putin ťahá Rusov ku dnu.

Šrapnely pre celú rodinu

Deti spoznávajú smútok

svoj i smútok rodičov,

stačí keď jeden starý maco

ten čo je vždy nevinný,

na deň detí i Vianoce

daruje šrapnely pre celé rodiny.

Úlomky stvorili Iron Mana

i nové cintoríny,

kto kope hrob, nech dá bacha,

šrapnel nikdy nie je jediný.

Table of Contents

Bordel v sáčku 1

O knihe 2

Bordel v sáčku 4

Blízko od ďalekých 6

Hranica 7

Svastikový jednorožec 9

Aladin na T-72 10

Kto do teba kameňom, tomu došla iná munícia 11

Ideál krásy 12

Hoax o mieri 14

Továreň na siroty 17

Biely fosfor 18

Bezcitnosť 19

Pravda skoro pravdivá 20

Jediný tank na prehliadke 21

Model 22

Paganda PRO 24

Skutočne skutočný mier 25

Dno 26

Šrapnely pre celú rodinu 27